Návrh ROZHODNUTIE EURÓPSKEHO PARLAMENTU A RADY o mobilizácii prostriedkov Európskeho fondu na prispôsobenie sa globalizácii (žiadosť EGF/2014/015 GR/Attica Publishing activities) /* COM/2015/040 final - 2015/ ( ) */





DÔVODOVÁ SPRÁVA KONTEXT NÁVRHU 1. Pravidlá, ktoré sa uplatňujú na finančné príspevky z Európskeho fondu na prispôsobenie sa globalizácii (EGF), sú stanovené v nariadení Európskeho parlamentu a Rady (EÚ) č. 1309/2013 zo 17. decembra 2013 o Európskom fonde na prispôsobenie sa globalizácii (2014 – 2020) a o zrušení nariadenia (ES) č. 1927/2006[1] (ďalej len „nariadenie o EGF“). 2. Grécke orgány podali žiadosť EGF/2014/015 GR/Attica Publishing activities o finančný príspevok z EGF v dôsledku prepúšťania v zmysle článku 3 nariadenia o EGF (ďalej len „prepúšťanie“) v 46 podnikoch pôsobiacich v ekonomickom odvetví, ktoré je v rámci klasifikácie NACE Rev. 2 zaradené do divízie 58 (Nakladateľské činnosti)[2], v regióne na úrovni NUTS 2[3] Atika (EL 30) v Grécku. 3. Po posúdení tejto žiadosti Komisia dospela v súlade so všetkými uplatniteľnými ustanoveniami nariadenia o EGF k záveru, že podmienky na udelenie finančného príspevku z EGF sú splnené. ZHRNUTIE ŽIADOSTI Žiadosť o podporu z EGF: || EGF/2014/015 GR/Attica Publishing activities Členský štát: || Grécko Príslušný(-é) región(-y) (úroveň NUTS 2): || Atika (EL 30) Dátum podania žiadosti: || 4. 9. 2014 Dátum potvrdenia prijatia žiadosti: || 18. 9. 2014 Dátum žiadosti o doplňujúce informácie: || 18. 9. 2014 Dátum žiadosti o predĺženie termínu na poskytnutie žiadaných informácií o 2 týždne: || 29. 10. 2014 Termín na poskytnutie dodatočných informácií: || 13. 11. 2014 Termín na dokončenie posúdenia: || 5. 2. 2015 Kritérium zásahu: || Článok 4 ods. 1 písm. b) nariadenia o EGF Odvetvie(-a) ekonomickej činnosti (divízia NACE rev. 2): || Divízia 58 (Nakladateľské činnosti) Referenčné obdobie (deväť mesiacov): || 12. 9. 2013 – 12. 6. 2014 Počet prepustených pracovníkov alebo prípadov ukončenia činnosti počas referenčného obdobia: || 705 Počet oprávnených prijímateľov, ktorých účasť na opatreniach sa očakáva: || 705 Počet dotknutých mladých ľudí, ktorí nie sú zamestnaní, ani nie sú v procese vzdelávania alebo odbornej prípravy (NEET): || 0 Rozpočet na personalizované služby (v EUR) || 6 034 500 Rozpočet na vykonávanie EGF[4] (v EUR) || 210 000 Celkový rozpočet (v EUR) || 6 244 500 Príspevok z EGF (60 %) (v EUR) || 3 746 700 POSÚDENIE ŽIADOSTI Postup 4. Grécke orgány podali žiadosť EGF/2014/015 EL/Attica Publishing activities 4. septembra 2014, t. j. do 12 týždňov odo dňa, keď boli splnené kritériá zásahu stanovené v článku 4 nariadenia o EGF. Komisia potvrdila prijatie žiadosti 18. septembra 2014, t. j. do dvoch týždňov od jej predloženia. V ten istý deň Komisia požiadala grécke orgány o dodatočné informácie. Grécke orgány poskytli tieto dodatočné informácie do ôsmich týždňov od dátumu žiadosti po predĺžení termínu o dva týždne na základe riadne odôvodnenej žiadosti zo strany gréckych orgánov. Termín 12 týždňov od prijatia úplnej žiadosti, do ktorého by Komisia mala dokončiť svoje posúdenie súladu žiadosti s podmienkami na poskytnutie finančného príspevku, uplynie 5. februára 2015. Oprávnenosť žiadosti Príslušné podniky a prijímatelia 5. Žiadosť sa týka 705 pracovníkov prepustených[5] v 46 podnikoch[6] pôsobiacich v ekonomickom odvetví, ktoré je v rámci klasifikácie NACE Rev. 2 zaradené do divízie 58 (Nakladateľské činnosti), v regióne na úrovni 2 NUTS Atika (EL 30). Kritériá zásahu 6. Grécke orgány predložili žiadosť na základe kritéria zásahu uvedeného v článku 4 ods. 1 písm. b) nariadenia o EGF, v ktorom sa stanovuje minimálny počet 500 prepustených pracovníkov v období deviatich mesiacov v podnikoch, ktoré pôsobia v tom istom hospodárskom odvetví vymedzenom na úrovni divízie NACE Rev. 2 a ktoré sa nachádzajú v jednom regióne alebo v dvoch susediacich regiónoch na úrovni NUTS 2 v jednom členskom štáte. 7. Referenčné obdobie deviatich mesiacov trvalo od 12. septembra 2013 do 12. júna 2014. Stanovenie počtu prepustených osôb a prípadov ukončenia činnosti 8. Počet prepustených osôb sa vypočítal od dátumu ukončenia pracovného pomeru de facto alebo uplynutia obdobia, na ktoré bola uzavretá zmluva. Oprávnení prijímatelia 9. Celkový počet oprávnených prijímateľov je 705. Súvislosť medzi prepúšťaním a celosvetovou finančnou a hospodárskou krízou, ktorou sa zaoberá nariadenie (ES) č. 546/2009 10. Na účely preukázania súvislosti medzi prepúšťaním a celosvetovou finančnou a hospodárskou krízou, ktorou sa zaoberá nariadenie (ES) č. 546/2009, Grécko uvádza, že grécke hospodárstvo je už šiesty rok za sebou (2008 – 2013) v hlbokej recesii. Podľa gréckeho štatistického úradu ELSTAT od roku 2008 klesol HDP Grécka o 25,7 percentuálnych bodov, verejná spotreba o 21 percentuálnych bodov a súkromná spotreba o 32,3 percentuálnych bodov, pričom nezamestnanosť stúpla o 20,6 percentuálnych bodov. Hoci sa odhaduje, že grécka ekonomika sa „vracia k rastu“ a predpovede pre niektoré z týchto ukazovateľov sú už na rok 2014[7] pozitívne, na trhu práce budú pretrvávať ťažkosti takisto v najbližšej budúcnosti. 11. S cieľom riešiť splácanie zahraničného dlhu grécka vláda v roku 2008 prijala nepopulárne opatrenia, napríklad zvýšenie daňových výnosov, zjednodušenie verejných výdavkov a zníženie platov zamestnancov vo verejnom sektore. V snahe posilniť konkurencieschopnosť gréckeho hospodárstva klesali aj mzdy v súkromnom sektore. Od roku 2008 tisícky podnikov ukončili svoju činnosť a zanikli, pričom prepustili svojich zamestnancov. Podobne aj tisícky samostatne zárobkovo činných osôb ukončili svoje činnosti, čo prispelo k prudkému nárastu nezamestnanosti. Okamžitým následkom nižších príjmov bolo zníženie súkromnej spotreby, a to najmä v prípade tovaru, ktorý sa nepovažuje za nevyhnutný pre každodenný život. 12. V roku 2009 pokles spotreby domácností v Grécku zaznamenal rovnaký negatívny trend ako v krajinách EÚ-27. V rokoch 2010 a 2011 došlo k oživeniu spotreby domácností na úrovni EÚ-27 a v roku 2012 nasledoval jej pokles. Spotreba domácností v Grécku klesá od začiatku finančnej a hospodárskej krízy a údaje sa každý rok zhoršujú. Spotreba domácností (zmena v porovnaní s predchádzajúcim rokom v %) || 2008 || 2009 || 2010 || 2011 || 2012 EÚ-27 || 0,44 || – 1,67 || 1,04 || 0,26 || – 0,74 Grécko || 4,67 || – 1,91 || – 6,39 || – 7,91 || – 9,07 Zdroj: Eurostat. 13. Podľa správy ELSTAT o príjme a životnej úrovni domácností bolo v roku 2012 až 23 % Grékov pod hranicou chudoby[8]. 14. Podľa nedávnej štúdie[9] inštitútu INE-GSEE[10], uverejnenej v júli 2014, traja zo štyroch pracovníkov alebo zamestnancov uviedli, že ich príjem v roku 2014 v porovnaní s predchádzajúcimi rokmi v dôsledku znižovania platov klesol. Navyše sa 38 % respondentov domnievalo, že ich platy sa budú v nasledujúcom štvrťroku opäť znižovať. Väčšina z nich už v súlade so situáciou obmedzila aj svoje výdavky, najmä na položky ako noviny a časopisy, ktoré sa nepovažujú za nevyhnutné pre každodenný život. 15. K dnešnému dátumu je odvetvie nakladateľských činností predmetom ďalšej žiadosti o mobilizáciu prostriedkov EGF[11] takisto na základe celosvetovej finančnej a hospodárskej krízy. Udalosti, ktoré viedli k prepúšťaniu a ukončeniu činnosti 16. Podľa gréckych orgánov prepúšťanie spôsobili najmä tieto dve udalosti: 1) zníženie dostupného príjmu domácností – v dôsledku zvýšenia daňového zaťaženia, zníženia platov (zamestnancov v súkromnom aj verejnom sektore) a zvyšovania nezamestnanosti – čo malo za následok prudký pokles kúpnej sily a potrebu stanoviť si pri míňaní priority a vzdať sa tovaru, ktorý sa nepovažuje za nevyhnutný pre každodenný život; 2) rapídne zníženie úverov pre podniky a jednotlivcov v dôsledku nedostatku hotovosti v gréckych bankách. Podľa banky Bank of Greece bola v dôsledku nedostatku hotovosti v gréckych bankách ročná miera rastu úverov poskytnutých domácnostiam a podnikom (okrem finančných podnikov) od roku 2010 záporná[12]. 17. V rokoch 2009 – 2012 spoločnosti, ktoré pôsobia v odvetví masmédií, ukončili svoju činnosť alebo znížili platy svojim zamestnancom[13]. V tejto súvislosti sa znižujú príjmy masmediálnych spoločností vzhľadom na to, že výdavky na reklamu, ktorá predstavuje jeden z hlavných zdrojov ich príjmov, prudko klesli: v roku 2012 výdavky na reklamu v médiách dosahovali 1,14 miliardy EUR, kým v roku 2008 to bolo 2,67 miliárd EUR, čo predstavuje pokles o 57 %[14]. 18. Následkom toho spoločnosti všetkých typov a kategórií v odvetví masmédií čelili vážnym problémom so schopnosťou uhradiť svoje záväzky. Podľa platobnej bilancie dosahovala v rokoch 2010 a 2011 celková výška záväzkov masmediálnych spoločností viac ako 3,2 miliárd EUR, 50 % z ktorých predstavovali krátkodobé záväzky[15]. 19. V rámci toho sa vydavateľské spoločnosti ocitli vo vážnych problémoch so životaschopnosťou, pretože počas obdobia krízy sa ich financovanie a výkonnosť, ktoré boli už predtým zlé, ešte väčšmi zhoršili. V nasledujúcej tabuľke sa uvádza obrat vydavateľského odvetvia. Tabuľka slúži na ilustráciu neustále klesajúceho trendu v posledných rokoch: index tržieb podnikov vo vydavateľskom odvetví (divízia 58) sa za posledné tri roky (2010 – 2013) znížil o viac než 40 %. Predpokladá sa, že tento klesajúci trend bude pokračovať aj v roku 2014. Tabuľka 1: Vývoj indexu tržieb vo vydavateľskom odvetví (div. 58 NACE rev. 2) v Grécku, 2010 – 2014 || 2010 || 2011 || 2012 || 2013 || Zmena 2010 – 2013 || 2014 div. 58: Nakladateľské činnosti (východiskový rok: 2005 = 100) || 76,3 || 55,9 || 47,8 || 45,5 || – 40,4 || 43,8 (odhad) 20. K ťažkostiam podnikov vo vydavateľskom odvetví sa pridali aj chýbajúce finančné toky ako vedľajší účinok recesie gréckeho hospodárstva. 21. V období rokov 2009 – 2013 zaznamenali podniky v tomto odvetví (noviny, časopisy atď.) 60 % pokles predaja kvôli klesajúcemu dopytu po ich produktoch. Pokračujúce znižovanie príjmu gréckych spotrebiteľov zmenilo ich spotrebné návyky a postoje a obrátilo ich pozornosť na „základné“ potreby. Tento klesajúci trend je charakteristický pre novinové spoločnosti v Atike predstavujúce veľkú časť masmediálnych vydavateľských spoločností, ktoré počas obdobia krízy stratili polovicu svojich čitateľov (pozri tabuľku 2). Tabuľka 2: Vývoj obehu vybraných kategórií novín v Atike (2008 – 2013) || 2008 || 2009 || 2010 || 2011 || 2012 || 2013 NEDEĽNÉ NOVINY || 1 130 178 || 1 115 732 || 971 287 || 861 111 || 730 425 || 676 537 RANNÉ NOVINY || 59 581 || 52 280 || 41 262 || 31 686 || 28 385 || 6 916 VEČERNÍKY || 254 694 || 226 055 || 203 961 || 174 804 || 130 100 || 101 754 FINANČNÉ TÝŽDENNÍKY || 43 065 || 27 621 || 34 665 || 20 721 || 15 206 || 9 016 SPOLU || 1 487 518 || 1 421 688 || 1 251 175 || 1 088 322 || 904 116 || 794 223 22. V dôsledku toho výrazne klesla úroveň zamestnanosti a podľa gréckeho Inštitútu zamestnanosti zamestnanosť vo vydavateľskom odvetví (div. 58 NACE rev. 2) klesla v rokoch 2010 – 2013 o 28,7 percentuálnych bodov[16]. Očakávané účinky prepúšťania na miestne, regionálne a celoštátne hospodárstvo a zamestnanosť 23. Prepúšťanie má výrazný nepriaznivý dosah na miestne, regionálne a vnútroštátne hospodárstvo. Počet nezamestnaných v Grécku sa v rokoch 2008 – 2013 zvýšil štvornásobne. Miera nezamestnanosti Zdroj: Eurostat[17] 24. V tom istom čase miera nezamestnanosti v regióne Atika v prvom kvartáli roku 2014 dosahovala 28 % (zatiaľ čo priemer v Grécku bol 27,8 %)[18]. Tento región prispieva ku gréckemu HDP v rozsahu 43 % (a preto kríza, v ktorej sa nachádzajú podniky v regióne, postihuje celé grécke hospodárstvo). Nachádza sa tu aj najväčší podiel nezamestnaných v Grécku a tento fakt negatívne vplýva na situáciu pracovnej sily v Atike. 25. Okrem toho sa zistilo, že väčšina podnikov v širšom okolí Atén čelí rovnakým problémom so životaschopnosťou. Je teda zrejmé, že prepúšťanie vo vydavateľských podnikoch predstavuje nadmernú záťaž pre región, ktorý už ťažko postihli negatívne dôsledky krízy. Dotknutí prijímatelia a navrhované opatrenia Dotknutí prijímatelia 26. Počet dotknutých prijímateľov, ktorých účasť na opatreniach sa očakáva, sa odhaduje na 705, čiže zahŕňa všetkých oprávnených prepustených pracovníkov. Rozdelenie týchto pracovníkov podľa pohlavia, štátnej príslušnosti a vekovej skupiny: Kategória || Počet prijímateľov Pohlavie: || muži: || 391 || (55,46 %) || ženy: || 314 || (44,54 %) Štátna príslušnosť: || občania EÚ: || 693 || (98,30 %) || pracovníci, ktorí nie sú občanmi EÚ: || 12 || (1,70 %) Veková skupina: || 15 – 24 rokov: || 12 || (1,70 %) || 25 – 29 rokov: || 40 || (5,67 %) || 30 – 54 rokov: || 576 || (81,71 %) || 55 – 64 rokov: || 71 || (10,07 %) || nad 64 rokov: || 6 || (0,85 %) Oprávnenosť navrhovaných opatrení 27. Personalizované služby, ktoré majú byť poskytnuté prepusteným pracovníkom, pozostávajú z týchto opatrení: – Profesijné poradenstvo: Toto sprievodné opatrenie, ktoré bude ponúknuté všetkým účastníkom, sa skladá z týchto fáz: 1. Zaznamenanie a preskúmanie potrieb. Prvé opatrenie, ktoré bude poskytnuté všetkým účastníkom, pozostáva zo zaznamenania údajov a identifikovania potrieb (osobných, profesionálnych, sociálnych), ako aj z poskytovania informácií o dostupných službách a programoch odbornej prípravy a o zručnostiach a požiadavkách na odbornú prípravu. 2. Osobný a profesijný doklad. Cieľom je pomôcť pracovníkom identifikovať ich zručnosti a príležitosti vo vzťahu k ich záujmom a vytvoriť pre nich realistický kariérny plán. Posúdenie zručností zahŕňa intenzívne a personalizované poradenstvo pozostávajúce z niekoľkých etáp, počas ktorých sa pracovník a poradca zaoberajú istou témou (napr. príležitosti, záujmy, analýza motivácií a očakávaní, prekážky atď.). Po týchto posúdeniach nasleduje vytvorenie osobného a profesijného dokladu, ktorý bude obsahovať zhrnutie zručností účastníka/účastníčky, jeho/jej individuálny projekt a akčný plán. 3. Postup osobného a profesijného rozvoja. Sem patrí: 1. určenie profesijných cieľov a činností súvisiacich s hľadaním práce; 2. určenie a hodnotenie zdrojov pracovných príležitostí; 3. možné spôsoby, ako požiadať o pracovné miesto; 4. písanie životopisu a sprievodného listu; 5. príprava na pohovor; 6. zabezpečenie základných vedomostí o trhu práce a inštitucionálnych, pracovných, obchodných a právnych otázkach. 4. Realizácia individuálneho akčného plánu. Poradcovia budú tiež pomáhať pracovníkom počas realizácie ich plánov odbornej prípravy a individuálnych plánov reintegrácie do zamestnania. Účastníci, ktorí sa zaujímajú o založenie podniku, získajú v rámci tohto opatrenia zameraného na profesijné poradenstvo všeobecnú podporu a poradenstvo zamerané na podnikanie. 5. Monitorovanie. Toto opatrenie zabezpečuje sledovanie pokroku účastníkov počas šiestich mesiacov od ukončenia vykonávania opatrení. – Školenia a odborná príprava. Toto opatrenie pozostáva z poskytovania kurzov odbornej prípravy pracovníkom v súlade s ich potrebami identifikovanými počas konzultácií o povolaní a v oblastiach a odvetviach s dobrými vyhliadkami na rozvoj, ktoré zodpovedajú uznaným potrebám na trhu práce. Budú poskytované dva druhy odbornej prípravy: kontinuálne programy odbornej prípravy, ako aj špecializované kurzy alebo vzdelávacie programy. – Príspevok na samostatnú zárobkovú činnosť. Pracovníci, ktorí začnú podnikať, dostanú príspevok na úhradu nákladov na založenie do výšky 15 000 EUR. Jednou z najväčších ťažkostí, ktorým podnikatelia v Grécku čelia pri zakladaní podniku, je prístup k financovaniu. Banky v dôsledku nedostatku hotovosti zamietajú väčšinu žiadostí o úver. Cieľom tohto opatrenia je podporiť podnikanie prostredníctvom tejto finančnej podpory. – Príspevky na hľadanie zamestnania a odbornú prípravu. Na pokrytie nákladov vynaložených v súvislosti s účasťou na profesijnom poradenstve získajú prijímatelia 50 EUR za každý deň účasti. Počas odbornej prípravy bude tento príspevok predstavovať 6 EUR na hodinu. – Príspevok na mobilitu. Pracovníci, ktorí prijmú pracovnú ponuku, ktorá si vyžaduje zmenu bydliska, dostanú paušálnu sumu 2 000 EUR na úhradu nevyhnutných výdavkov. 28. Navrhované opatrenia opísané v tomto dokumente predstavujú aktívne opatrenia trhu práce v rámci oprávnených opatrení stanovených v článku 7 nariadenia o EGF. Tieto opatrenia nie sú náhradou pasívnych opatrení sociálnej ochrany. 29. Grécke orgány poskytli požadované informácie o opatreniach, ktoré sú pre príslušné podniky povinné na základe vnútroštátneho práva alebo podľa kolektívnych dohôd. Potvrdili, že finančný príspevok z EGF nenahrádza žiadne z týchto opatrení. Odhadovaný rozpočet 30. Odhadované celkové náklady sú 6 244 500 EUR, z čoho 6 034 500 EUR tvoria výdavky na personalizované služby a 210 000 EUR tvoria výdavky na činnosti súvisiace s prípravou, riadením, informovaním a propagáciou, kontrolou a podávaním správ. 31. Celková výška finančného príspevku požadovaného z EGF je 3 746 700 EUR (60 % celkových nákladov). Opatrenia || Odhadovaný počet účastníkov || Odhadované náklady na účastníka (v EUR) || Odhadované celkové náklady (v EUR) Personalizované služby [opatrenia podľa článku 7 ods. 1 písm. a) a c) nariadenia o EGF] Profesijné poradenstvo || 705 || 1 250 || 881 250 Odborná príprava || 460 || 2 400 || 1 104 000 Špecializovaná odborná príprava/vzdelávanie || 245 || 4 000 || 980 000 Príspevok na samostatnú zárobkovú činnosť || 80 || 15 000 || 1 200 000 Medzisúčet (a): Percentuálny podiel balíka personalizovaných služieb || — || 4 165 250 (69,02 %) Príspevky a stimuly [opatrenia podľa článku 7 ods. 1 písm. b) nariadenia o EGF] Príspevky na hľadanie zamestnania || 705 || 1 250 || 881 250 Príspevky na odbornú prípravu || 460 || 1 800 || 828 000 Príspevky na mobilitu || 80 || 2 000 || 160 000 Medzisúčet (b): Percentuálny podiel balíka personalizovaných služieb || — || 1 869 250 (30,98 %) Opatrenia podľa článku 7 ods. 4 nariadenia o EGF 1. Prípravné činnosti || — || 40 000 2. Riadenie || — || 40 000 3. Informácie a propagácia: || — || 100 000 4. Kontrola a podávanie správ || — || 30 000 Medzisúčet (c): Percentuálny podiel celkových nákladov: || — || 210 000 (3,36 %) Celkové náklady (a + b + c): || — || 6 244 500 Príspevok z EGF (60 % celkových nákladov) || — || 3 746 700 32. Náklady na opatrenia identifikované v predchádzajúcej tabuľke ako opatrenia podľa článku 7 ods. 1 písm. b) nariadenia o EGF nepresahujú 35 % celkových nákladov na koordinovaný balík personalizovaných služieb. Grécke orgány potvrdili, že tieto opatrenia sú podmienené aktívnou účasťou dotknutých prijímateľov na činnostiach súvisiacich s hľadaním práce alebo s odbornou prípravou. 33. Grécke orgány potvrdili, že investičné náklady na samostatnú zárobkovú činnosť, založenie podniku a prevzatie zamestnancov nepresiahnu 15 000 EUR na príjemcu. Obdobie oprávnenosti výdavkov 34. Grécke orgány začali poskytovať personalizované služby dotknutým prijímateľom 28. novembra 2014. Výdavky na opatrenia uvedené v bode 27 sú preto oprávnené na získanie finančného príspevku z EGF od 28. novembra 2014 do 28. novembra 2016. 35. Gréckym orgánom začali vznikať administratívne výdavky na vykonávanie EGF 3. novembra 2014. Výdavky na činnosti súvisiace s prípravou, riadením, informovaním a propagáciou, kontrolou a podávaním správ budú preto oprávnené na finančný príspevok z EGF od 3. novembra 2014 do 28. mája 2017. Doplnkovosť s opatreniami financovanými vnútroštátnymi fondmi alebo fondmi Únie 36. Zdrojom vnútroštátneho predbežného financovania alebo spolufinancovania je verejný investičný program gréckeho ministerstva rozvoja. 37. Grécke orgány potvrdili, že uvedené opatrenia, ktoré sú predmetom finančného príspevku z fondu EGF, nebudú predmetom finančného príspevku z iných finančných nástrojov Únie. Postupy konzultácií s dotknutými prijímateľmi alebo ich zástupcami, alebo sociálnymi partnermi, ako aj miestnymi a regionálnymi orgánmi 38. Grécke orgány uviedli, že koordinovaný balík personalizovaných služieb bol vypracovaný po konzultáciách so zástupcami dotknutých prijímateľov (Zväz novinárov z denníkov v oblasti Atén (ΕΣΗΕΑ), Zväz zamestnancov denníkov v oblasti Atén (ΕΠΗΕΑ) a Inštitútu zamestnanosti GSEE). Dňa 17. júna 2014 poslali ministrovi práce a jeho námestníkovi list, ktorý obsahoval informácie o súčasnej kríze v celom mediálnom odvetví, ktorá je výsledkom hospodárskej recesie v krajine, ako aj o tom, že obrovské množstvo spoločností pôsobiacich v mediálnom sektore ukončuje svoju činnosť, znižuje platy zamestnancom, prepúšťa pracovníkov atď., a zároveň žiadali orgány, aby preverili oprávnenosť potenciálnej žiadosti o mobilizáciu prostriedkov EGF. Prvé stretnutie riadiaceho orgánu pre EGF v Grécku (EYSEKT) a zástupcov zväzov ΕΣΗΕΑ, ΕΠΗΕΑ a Inštitútu zamestnanosti GSEE bolo zorganizované 27. júna 2014. Druhé stretnutie sa konalo 31. júla 2014 a zúčastnili sa na ňom zástupcovia Úradu pre koordináciu a monitorovanie ESF (EYSEKT), zástupcovia zväzov ΕΣΗΕΑ, ΕΠΗΕΑ a Inštitútu zamestnanosti GSEE a zástupcovia pracovníkov. Počas tohto stretnutia zástupcovia pracovníkov poskytli podrobné údaje týkajúce sa potenciálneho prípadu a zástupcovia zväzov ΕΣΗΕΑ, ΕΠΗΕΑ a Inštitútu zamestnanosti GSEE sa zaviazali informovať všetkých pracovníkoch o žiadosti o financovanie z Európskeho fondu na prispôsobenie sa globalizácii. Potom všetci účastníci diskutovali o koncepcii navrhovaných personalizovaných opatrení pre prijímateľov. 39. Návrhy zástupcov zamestnancov boli založené na ich potrebách, ako aj na stanovisku sociálnych partnerov – na základe potrieb a špecifík miestneho trhu práce. 40. EYSEKT spolupracoval so všetkými zainteresovaných stranami na vývoji navrhovaných personalizovaných opatrení pre prijímateľov. Systémy riadenia a kontroly 41. Žiadosť obsahuje opis systému riadenia a kontroly, ktorý špecifikuje povinnosti zainteresovaných subjektov. Grécko oznámilo Komisii, že finančný príspevok budú riadiť a kontrolovať tie isté orgány, ktoré riadia a kontrolujú financovanie z Európskeho sociálneho fondu (ESF) v Grécku. Úrad pre koordináciu a monitorovanie opatrení fondu ESF (EYSEKT) bude pôsobiť ako riadiaci orgán, EDEL (Výbor pre finančný audit) ako orgán auditu a Samostatný úsek platobného orgánu ako certifikačný orgán. Záväzky poskytnuté zo strany príslušného členského štátu 42. Grécke orgány poskytli všetky potrebné uistenia, že: – sa v prístupe k navrhovaným opatreniam a ich vykonávaniu budú dodržiavať zásady rovnakého zaobchádzania a nediskriminácie, – boli splnené požiadavky stanovené vo vnútroštátnych právnych predpisoch a v právnych predpisoch EÚ, ktoré sa týkajú hromadného prepúšťania, – prepúšťajúce podniky v prípadoch, keď po prepúšťaní pokračujú v činnosti, si splnili svoje právne záväzky, ktoré sa vzťahujú na prepúšťanie, a prijali primerané opatrenia na zabezpečenie svojich zamestnancov, – navrhované opatrenia poskytnú podporu jednotlivým pracovníkom a nepoužijú sa na reštrukturalizáciu spoločností alebo odvetví, – navrhované opatrenia nebudú predmetom finančnej podpory z iných fondov alebo finančných nástrojov Únie a zabráni sa dvojitému financovaniu, – navrhované opatrenia budú dopĺňať opatrenia financované zo štrukturálnych fondov, – finančný príspevok z fondu EGF bude v súlade s procesnými a hmotnoprávnymi pravidlami Únie o štátnej pomoci. VPLYV NA ROZPOČET Návrh rozpočtu 43. EGF neprekročí maximálnu ročnú sumu 150 miliónov EUR (v cenách z roku 2011), ako sa to stanovuje v článku 12 nariadenia Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020[19]. 44. Po preskúmaní žiadosti vzhľadom na podmienky stanovené v článku 13 ods. 1 nariadenia o EGF a s ohľadom na počet dotknutých prijímateľov, navrhované opatrenia a odhadované náklady Komisia navrhuje mobilizovať z EGF sumu 3 746 700 EUR, ktorá predstavuje 60 % celkových nákladov na navrhované opatrenia, s cieľom poskytnúť finančný príspevok v súvislosti so žiadosťou. 45. Navrhované rozhodnutie mobilizovať prostriedky EGF prijmú spoločne Európsky parlament a Rada, ako sa stanovuje v bode 13 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení[20]. Súvisiace akty 46. Súčasne s predložením tohto návrhu rozhodnutia o mobilizácii prostriedkov EGF Komisia predloží Európskemu parlamentu a Rade návrh na presun sumy vo výške 3 746 700 EUR do príslušného rozpočtového riadku. 47. Zároveň s prijatím tohto návrhu na rozhodnutie o mobilizácii prostriedkov EGF Komisia prijme rozhodnutie o finančnom príspevku prostredníctvom vykonávacieho aktu, ktorý nadobudne účinnosť v deň, keď Európsky parlament a Rada prijmú navrhované rozhodnutie o mobilizácii prostriedkov EGF. Návrh ROZHODNUTIE EURÓPSKEHO PARLAMENTU A RADY o mobilizácii prostriedkov Európskeho fondu na prispôsobenie sa globalizácii (žiadosť EGF/2014/015 GR/Attica Publishing activities) EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na nariadenie Európskeho parlamentu a Rady (EÚ) č. 1309/2013 zo 17. decembra 2013 o Európskom fonde na prispôsobenie sa globalizácii (2014 – 2020) a o zrušení nariadenia (ES) č. 1927/2006[21], a najmä na jeho článok 15 ods. 4, so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení[22], a najmä na jej bod 13, so zreteľom na návrh Európskej komisie, keďže: (1) Európsky fond na prispôsobenie sa globalizácii (EGF) bol zriadený s cieľom poskytovať podporu pracovníkom, ktorí boli prepustení, a samostatne zárobkovo činným osobám, ktoré ukončili činnosť z dôvodu vážnych štrukturálnych zmien v štruktúre svetového obchodu v dôsledku pokračovania celosvetovej finančnej a hospodárskej krízy, ktorou sa zaoberá nariadenie (ES) č. 546/2009 Európskeho parlamentu a Rady[23], alebo z dôvodu novej celosvetovej finančnej a hospodárskej krízy, a pomôcť im pri ich opätovnom začleňovaní sa na trh práce. (2) EGF neprekročí maximálnu ročnú sumu 150 miliónov EUR (v cenách z roku 2011), ako sa stanovuje v článku 12 nariadenia Rady (EÚ, Euratom) č. 1311/2013[24]. (3) Grécko 4. septembra 2014 predložilo žiadosť o mobilizáciu prostriedkov EGF v súvislosti s prepúšťaním[25] v 46 podnikoch, ktoré pôsobia v divízii 58 (nakladateľské činnosti) v rámci klasifikácie NACE Rev. 2[26] v regióne na úrovni NUTS 2 Atika (EL 30) v Grécku. Žiadosť bola doplnená o dodatočné informácie v súlade s článkom 8 ods. 3 nariadenia (EÚ) č 1309/2013. Táto žiadosť spĺňa požiadavky na stanovenie finančného príspevku z EGF podľa článku 13 nariadenia (EÚ) č. 1309/2013. Komisia preto navrhuje mobilizovať sumu 3 746 700 EUR. (4) Preto by sa v súvislosti so žiadosťou predloženou Gréckom mali mobilizovať prostriedky EGF s cieľom poskytnúť finančný príspevok. PRIJALI TOTO ROZHODNUTIE: Článok 1 V rámci všeobecného rozpočtu Európskej únie na rozpočtový rok 2015 sa mobilizujú prostriedky EGF s cieľom poskytnúť sumu 3 746 700 EUR vo forme viazaných a platobných rozpočtových prostriedkov. Článok 2 Toto rozhodnutie nadobúda účinnosť dňom jeho prijatia. V Bruseli Za Európsky parlament Za Radu predseda predseda [1] Ú. v. EÚ L 347, 20.12.2013, s. 855. [2] Nariadenie Európskeho parlamentu a Rady (ES) č. 1893/2006 z 20. decembra 2006, ktorým sa zavádza štatistická klasifikácia ekonomických činností NACE Revision 2 a ktorým sa mení a dopĺňa nariadenie Rady (EHS) č. 3037/90 a niektoré nariadenia ES o osobitných oblastiach štatistiky (Ú. v. EÚ L 393, 30.12.2006, s. 1). [3] Nariadenie Komisie (EÚ) č. 1046/2012 z 8. novembra 2012, ktorým sa vykonáva nariadenie Európskeho parlamentu a Rady (ES) č. 1059/2003 o zostavení spoločnej nomenklatúry územných jednotiek pre štatistické účely (NUTS), pokiaľ ide o zasielanie časových radov pre nové regionálne členenie (Ú. v. EÚ L 310, 9.11.2012, s. 34). [4] V súlade s článkom 7 ods. 4 nariadenia (EÚ) č. 1309/2013. [5] V zmysle článku 3 písm. a) nariadenia o EGF. [6] Pozri prílohu obsahujúcu zoznam dotknutých podnikov a počet pracovníkov, ktorí boli prepustení v každom podniku. [7] http://ec.europa.eu/economy_finance/eu/forecasts/2014_autumn_forecast_en.htm. [8] Hranica chudoby v Grécku je 5 708 EUR na rok a osobu (v prípade jednotlivcov) a 11 986 EUR v prípade rodín pozostávajúcich z dvoch dospelých osôb a dvoch detí do 14 rokov. [9] http://www.inegsee.gr/wp-content/uploads/2014/07/Symperasmata.pdf. [10] Inštitút zamestnanosti Gréckej všeobecnej konfederácie práce. [11] EGF/2009/024 NL Noord Holland a Zuid Holland, KOM(2010) 532. [12] http://www.bankofgreece.gr/BogEkdoseis/Summary_Annrep2013.pdf. [13] http://www.efsyn.gr/?p=5033. [14] http://www.3comma14.gr/pi/?survey=16005. [15] http://www.efsyn.gr/?p=5033. [16] http://www.inegsee.gr. [17] Kód tsdec450. [18] Zdroj: Grécky štatistický úrad, zisťovania pracovnej sily, údaje za 1. kvartál. [19] Ú. v. EÚ L 347, 20.12.2013, s. 884. [20] Ú. v. EÚ C 373, 20.12.2013, s. 1. [21] Ú. v. EÚ L 347, 20.12.2013, s. 855. [22] Ú. v. EÚ C 373, 20.12.2013, s. 1. [23] Ú. v. EÚ L 167, 29.6.2009, s 26. [24] Nariadenie Rady (EÚ, Euroatom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020 (Ú. v. EÚ L 347, 20.12.2013, s. 884). [25] V zmysle článku 3 písm. a) nariadenia o EGF. [26] Nariadenie Európskeho Parlamentu a Rady (ES) č. 1893/2006 z 20. decembra 2006, ktorým sa zavádza štatistická klasifikácia ekonomických činností NACE Revision 2 a ktorým sa mení a dopĺňa nariadenie Rady (EHS) č. 3037/90 a niektoré nariadenia ES o osobitných oblastiach štatistiky (Ú. v. EÚ L 393, 30.12.2006, s. 1). Podniky a počet prepustených pracovníkov T.C.T. MEDIA GROUP ΕΚΔΟΣΕΙΣ ΑΝΩΝΥΜΗ ΕΤΑΙΡΕΙΑ || 2 D.A. ΑΝΩΝΥΜΗ ΕΜΠΟΡΙΚΗ ΕΚΔΟΤΙΚΗ ΕΤΑΙΡΕΙΑ || 2 D.B.A.S. ΕΜΠΟΡΙΚΗ ΑΝΩΝΥΜΗ ΕΤΑΙΡΕΙΑ || 6 QUEUE PRINT ΜΟΝΟΠΡΟΣΩΠΗ ΕΤΑΙΡΕΙΑ ΠΕΡΙΟΡΙΣΜΕΝΗΣ ΕΥΘΥΝΗΣ || 1 METRORAMA ΕΚΔΟΤΙΚΗ ΕΤΑΙΡΕΙΑ ΠΕΡΙΟΡΙΣΜΕΝΗΣ ΕΥΘΥΝΗΣ || 1 MOTORPRESS HELLAS ΑΝΩΝΥΜΗ ΕΚΔΟΤΙΚΗ ΕΤΑΙΡΕΙΑ || 11 MULTIMEDIA ΕΦΑΡΜΟΓΕΣ ΠΛΗΡΟΦΟΡΙΚΗΣ ΜΕΣΩΝ ΕΝΗΜΕΡΩΣΗΣ ΑΝΩΝΥΜΗ ΕΤΑΙΡΕΙΑ || 10 PEGASUS MAGAZINES PUBLICATIONS AEE || 3 PRESS TABAC ΑΝΩΝΥΜΗ ΕΤΑΙΡΕΙΑ ΔΙΑΧΕΙΡΙΣΗΣ ΜΕΣΩΝ ΕΝΗΜΕΡΩΣΗΣ || 2 REAL MEDIA ΜΕΣΑ ΜΑΖΙΚΗΣ ΕΝΗΜΕΡΩΣΗΣ ΑΝΩΝΥΜΗ ΕΤΑΙΡΕΙΑ || 7 SPORTDAY ΑΝΩΝΥΜΗ ΕΜΠΟΡΙΚΗ ΠΑΡΑΓΩΓΙΚΗ & ΕΚΔΟΤΙΚΗ ΕΤΑΙΡΕΙΑ ΓΡΑΦΙΚΩΝ ΤΕΧΝΩΝ || 6 TRECK Α.Β.Ε.Ε.Ε. ΕΚΔΟΣΕΙΣ ΓΡΑΦΙΚΕΣ ΤΕΧΝΕΣ ΑΝΩΝΥΜΗ ΒΙΟΜΗΧΑΝΙΚΗ & ΕΜΠΟΡΙΚΗ ΕΤΑΙΡΕΙΑ || 6 UP ΕΚΔΟΣΕΙΣ ΑΝΩΝΥΜΗ ΕΤΑΙΡΕΙΑ || 22 WEB ENTERTAINMENT ΕΚΔΟΤΙΚΗ ΑΝΩΝΥΜΗ ΕΤΑΙΡΕΙΑ || 8 ΑΝΕΞΑΡΤΗΤΑ ΜΕΣΑ ΜΑΖΙΚΗΣ ΕΝΗΜΕΡΩΣΗΣ ΑΝΩΝΥΜΗ ΕΤΑΙΡΕΙΑ || 9 ΑΝΝΑ ΒΕΝΕΤΣΑΝΟΥ & ΣΙΑ ΕΤΕΡΟΡΥΘΜΟΣ ΕΤΑΙΡΕΙΑ || 1 ΑΝΩΝΥΜΟΣ ΒΙΟΜΗΧΑΝΙΚΗ ΕΚΤΥΠΩΤΙΚΗ ΕΤΑΙΡΕΙΑ ΒΙΒΛΙΟΔΕΣΙΕΣ ΕΝΤΥΠΩΝ DIAMOND PRINT || 14 ΑΤΤΙΚΕΣ ΕΚΔΟΣΕΙΣ ΑΝΩΝΥΜΗ ΕΤΑΙΡΕΙΑ || 14 GRAFOPRINT Α.Β.Ε.Ε. ΓΡΑΦΙΚΩΝ ΤΕΧΝΩΝ || 10 ΔΗΜΟΚΡΑΤΙΚΟΣ ΤΥΠΟΣ ΕΙΔΗΣΕΟΓΡΑΦΙΚΗ ΕΚΔΟΤΙΚΗ ΕΜΠΟΡΙΚΗ ΑΝΩΝΥΜΗ ΕΤΑΙΡΕΙΑ || 25 ΔΗΜΟΣΙΟΓΡΑΦΙΚΟΣ ΟΡΓΑΝΙΣΜΟΣ ΛΑΜΠΡΑΚΗ ΑΝΩΝΥΜΗ ΕΤΑΙΡΕΙΑ - ΔΟΛ || 64 ΔΙΟΠΤΡΑ ΕΚΔΟΤΙΚΗ ΑΝΩΝΥΜΗ ΕΤΑΙΡΕΙΑ || 3 Ε. ΣΠΥΡΟΥ - Γ. Κ. ΣΠΥΡΟΥ & ΣΙΑ ΟΜΟΡΡΥΘΜΟΣ ΕΤΑΙΡΕΙΑ || 1 ΕΚΔΟΣΕΙΣ ΕΘΝΟΣ ΑΝΩΝΥΜΗ ΕΤΑΙΡΕΙΑ || 21 ΕΚΔΟΣΕΙΣ ΛΥΜΠΕΡΗ ΑΝΩΝΥΜΗ ΕΤΑΙΡΕΙΑ || 92 ΕΚΔΟΣΕΙΣ ΠΡΩΤΟ ΘΕΜΑ ΕΚΔΟΤΙΚΗ ΑΝΩΝΥΜΗ ΕΤΑΙΡΕΙΑ || 19 ΕΚΤΥΠΩΣΕΙΣ IRIS Α.Ε.Β.Ε. || 32 ΕΝΤΥΠΟΕΚΔΟΤΙΚΗ Α.Ε.Β.Ε.Τ. || 2 ΕΞΕΡΕΥΝΗΤΗΣ - EXPLORER ΑΝΩΝΥΜΗ ΕΜΠΟΡΙΚΗ ΕΚΔΟΤΙΚΗ ΕΚΤΥΠΩΤΙΚΗ ΕΤΑΙΡΕΙΑ || 22 EXPRESS - Δ. ΚΑΛΟΦΩΛΙΑΣ ΕΚΔΟΤΙΚΗ ΕΚΤΥΠΩΤΙΚΗ ΑΝΩΝΥΜΗ ΕΤΑΙΡΕΙΑ || 16 ΖΑΓΚΛΗΣ || 2 Η ΕΠΟΧΗ ΕΚΔΟΤΙΚΟΣ ΔΗΜΟΣΙΟΓΡΑΦΙΚΟΣ ΣΥΝΕΤΑΙΡΙΣΜΟΣ ΠΟΛΙΤΙΚΩΝ & ΠΟΛΙΤΙΣΤΙΚΩΝ ΜΕΛΕΤΩΝ || 3 Η ΝΑΥΤΕΜΠΟΡΙΚΗ Π.ΑΘΑΝΑΣΙΑΔΗΣ & ΣΙΑ ΑΝΩΝΥΜΗ ΕΤΑΙΡΕΙΑ || 31 Η.ΜΕ.ΠΕ.Τ. ΑΝΩΝΥΜΗ ΕΤΑΙΡΕΙΑ ΕΚΔΟΣΕΩΝ ΗΜΕΡΗΣΙΟΥ - ΠΕΡΙΟΔΙΚΟΥ ΤΥΠΟΥ ΚΑΙ ΗΛΕΚΤΟΝΙΚΩΝ ΜΜΜ || 25 ΗΜΕΡΗΣΙΑ Α.Ε.Ε. || 9 Θ.Μ. ΝΙΚΟΛΑΪΔΗΣ ΔΗΜΟΣΙΟΓΡΑΦΙΚΕΣ & ΑΘΛΗΤΙΚΕΣ ΕΚΔΟΣΕΙΣ ΑΝΩΝΥΜΗ ΕΤΑΙΡΕΙΑ || 9 ΚΑΘΗΜΕΡΙΝΕΣ ΕΚΔΟΣΕΙΣ ΑΝΩΝΥΜΗ ΕΤΑΙΡΕΙΑ || 33 ΚΕΡΔΟΣ ΕΚΔΟΤΙΚΗ ΑΝΩΝΥΜΗ ΕΤΑΙΡΕΙΑ || 11 Κ.Μ.Π. ΕΚΔΟΤΙΚΗ ΑΝΩΝΥΜΗ ΕΤΑΙΡΕΙΑ || 6 ΠΑΡΟΝ ΕΚΔΟΣΕΙΣ Ε.Π.Ε. || 2 SELENA ΕΚΔΟΤΙΚΗ ΑΝΩΝΥΜΗ ΕΤΑΙΡΕΙΑ || 10 ΣΥΓΧΡΟΝΗ ΕΠΟΧΗ ΕΚΔΟΤΙΚΗ Α.Ε.Β.Ε. || 18 ΤΗΛΕΡΑΜΑ ΑΝΩΝΥΜΗ ΕΚΔΟΤΙΚΗ ΕΤΑΙΡΕΙΑ || 6 ΤΡΙΤΗ ΟΨΗ ΑΝΩΝΥΜΗ ΕΤΑΙΡΕΙΑ ΗΛΕΚΤΡΟΝΙΚΩΝ ΕΚΔΟΣΕΩΝ || 35 Χ. Κ. ΤΕΓΟΠΟΥΛΟΣ ΕΚΔΟΣΕΙΣ ΑΝΩΝΥΜΗ ΕΤΑΙΡΕΙΑ || 52 ΧΡΥΣΗ ΕΥΚΑΙΡΙΑ ΑΝΩΝΥΜΗ ΕΤΑΙΡΕΙΑ || 21 Celkový počet podnikov: 46 || Celkový počet prepustených pracovníkov: || 705